**«Административ хокук бозулар турында Татарстан Республикасы**

**кодексына үзгәрешләр кертү хакында»**

**Татарстан Республикасы закон проектына**

**АҢЛАТМА**

«Татарстан Республикасында балигъ булмаганнар эшләре һәм аларның хокукларын яклау комиссияләре турында» 2011 елның 20 маендагы 26-ТРЗ номерлы Татарстан Республикасы Законының 17 статьясы нигезендә Татарстан Республикасында балигъ булмаганнар эшләре һәм аларның хокукларын яклау комиссияләренә (алга таба – Комиссия) карарлар, тәкъдимнәр кабул итү буенча вәкаләтләр бирелде.

Комиссияләрнең үз компетенциясе кысаларында кабул ителгән карарлары һәм күрсәтмәләре дәүләт хакимияте органнары, җирле үзидарә органнары, оештыру-хокукый формаларына һәм милек рәвешләренә бәйсез рәвештә оешмалар, шулай ук гражданнар тарафыннан үтәлергә тиеш.

Комиссия карарын яисә күрсәтмәсен алганда дәүләт хакимияте органнары, җирле үзидарә органнары, оештыру-хокукый рәвешләренә һәм милек рәвешләренә бәйсез рәвештә оешмалар, шулай ук күрсәтмә аларга адресланган гражданнар, карар яки күрсәтмә җибәргән комиссиягә 15 көн эчендә аны үтәү буенча кабул ителгән чаралар турында хәбәр итәргә тиешләр.

Балигъ булмаганнарның күзәтүчесезлеген һәм хокук бозуларын профилактикалау системасы органнары һәм учреждениеләре әлеге карарны үтәү буенча кабул ителгән чаралар турында комиссиягә карарда күрсәтелгән вакытта хәбәр итәргә тиешләр.

Әлеге таләпләр административ производство кысаларында чыгарылган карарларга кагылмый.

Комиссия карарын яисә күрсәтмәсен үтәмәү, балигъ булмаганнарның комиссия карарында яки күрсәтмәсендә күрсәтелгән хокукларын һәм законлы мәнфәгатьләрен бозуларны бетерү буенча чаралар күрмәү, шулай ук күрсәтелгән хокукый актларны карамый калдыру федераль законнарда һәм Татарстан Республикасы законнарында билгеләнгән җаваплылыкка китерә.

Әмма Комиссиянең үз компетенциясе кысаларында чыгарылган карарларын һәм күрсәтмәләрен үтәмәгән өчен административ производство юрисдикциясенә керми торган җаваплылык билгеләнмәгән.

Комиссияләр балигъ булмаганнарның күзәтүчесезлеген һәм хокук бозуларын профилактикалау системасы субъектлары арасында аерым урын алып тора.

Карарлар һәм күрсәтмәләр балигъ булмаганнарның хокукларын һәм законлы мәнфәгатьләрен яклау һәм торгызуга, аларны дискриминациянең барлык рәвешләреннән, физик һәм психик көчләүдән, мыскыл итүдән, дорфа гамәлләрдән, сексуаль һәм башкача эксплуатацияләүдән яклауга, караучысызлыкка, сукбайлыкка, хокук бозуларга, җәмгыятькә каршы гамәлләр кылуга китерүче сәбәпләрне һәм шартларны бетерүгә, шулай ук балигъ булмаганнарны социаль реабилитацияләү буенча башка функцияләрне гамәлгә ашыруга юнәлдерелгән.

Комиссия карарында балигъ булмаганнарның хокуклары һәм законлы мәнфәгатьләре бозылган дип табылган очраклар, балигъ булмаганнарның күзәтүчесезлегенә, сукбайлыгына, хокук бозуларына һәм җәмгыятькә каршы гамәлләренә ярдәм итә торган сәбәпләр һәм шартлар, аларны бетерү чаралары һәм чаралар күрү сроклары күрсәтелә.

Балигъ булмаганнарның күзәтүчесезлеген һәм хокук бозуларын профилактикалау системасы органнары һәм учреждениеләре әлеге карарны үтәү буенча кабул ителгән чаралар турында комиссиягә карарда күрсәтелгән вакытта хәбәр итәргә тиешләр.

Шул ук вакытта прокуратура органнары үткәргән тикшерүләр балигъ булмаганнарның күзәтүчесезлеген һәм хокук бозуларын профилактикалау системасы субъектларның, шул исәптән республика дәүләт хакимияте органнарының да Комиссия карарларын үтәмәү очракларын ачыклады.

Вәкаләтле затлар тарафыннан балигъ булмаганнар эшләре һәм аларның хокукларын яклау комиссияләре карарларын тайпылышсыз үтәү максатларында закон проекты белән балигъ булмаганнар эшләре һәм аларның хокукларын яклау буенча комиссия карарын үтәмәгән яисә үтәү срокларын бозган өчен административ җаваплылык билгеләү тәкъдим ителә.

Хәзерге вакытта күрсәтелгән гамәлләр өчен административ җаваплылык административ хокук бозулар турындагы законнар белән Россия Федерациясенең Мәскәү шәһәре, Санкт-Петербург шәһәре, Төмән өлкәсе, Белгород өлкәсе, Мәскәү өлкәсе, Нижгар өлкәсе, Удмуртия Республикасы, Ханты-Манси автономияле
округы – Югра, Башкортостан Республикасы һәм башкалар кебек 40 тан артык субъектында билгеләнгән инде.